Arne Toft (S), 2003-12-05:
Beslutningsforslaget, som medfører et forbud mod, at medlemmer af Folketinget eller Europa-Parlamentet kan vælges til borgmester, er sådan set, som det også er sagt fra talerstolen, nok mest et internt Venstreproblem.
Hvis de havde reglerne, var det ikke sikkert, at forslaget var blevet fremsat. Socialdemokratiet mener, at de enkelte folketingsmedlemmers og borgmestres opgaver og ansvar har et sådant omfang, at hvervene ikke kan varetages samtidig på en tilfredsstillende måde.
Dette skal sammenholdes med, at det svækker befolkningens respekt for det politiske arbejde, hvis vælgerne får den opfattelse, at politikere er mindst lige så interesseret i at styrke deres privatøkonomi som i at varetage deres arbejde ordentligt.
Man kunne påstå, at spørgsmålet om dobbeltmandat og vurderingen af, om folkevalgte kan varetage deres hverv på tilfredsstillende måde, er en sag mellem de folkevalgte og vælgerne.
De, der har denne opfattelse, ser udelukkende demokratiet som værende det øjeblik, hvor man står ved stemmeurnen.
Det er en fejlagtig opfattelse.
Demokratiet og befolkningens demokratiske rettigheder strækker sig længere end stemmeretten.
Selve hvervet medfører en forpligtelse til at forvalte borgernes tillid.
Et demokratisk ansvar gælder i høj grad i udførelsen af hvervet.
Den rettidige udførelse af vores hverv er grundstenen i befolkningens tillid til vores parlamentariske og kommunale system.
Der må ligge en formodning om, at arbejdet, som man er valgt til, også bliver udført.
Dette præciseres i § 16 i den kommunale styrelseslov, som fastsætter, at borgmesteren i modsætning til menige byrådsmedlemmer ikke har ret til fravær fra arbejdet.
Med andre ord er der mødepligt.
Det er fysisk umuligt at være to steder på en gang, men det er ikke desto mindre en forudsætning for at være borgmester og folketingsmedlem samtidig.
Borgmesteren er den øverste leder af den kommunale administration, og arbejdets omfang forudsætter en fuldtidsindsats; noget, som man også belønnes for.
Borgmesterens vederlag afspejler arbejdsbyrdens omfang - noget for noget.
Hvervet som folketingsmedlem er ligeledes krævende, og er i vid udstrækning et fuldtidsarbejde.
Folketingsmedlemmernes vederlag ligger på linje med borgmesterens og afspejler derfor det forventede omfang af arbejdet - noget for noget.
Der følger altså med de hverv, som forslaget omhandler, en række formelle forpligtelser og stærke kompetencer og beføjelser, der gør, at borgmesterens erhverv forudsætter daglig virksomhed i kommunen.
Derfor bliver det en umenneskelig opgave at udfylde både et hverv som borgmester og som folketingsmedlem på en gang.
Det er den reelle årsag til forslaget.
I Danmark har vi en skarp opdeling mellem den udøvende og den lovgivende magt.
For at undgå koncentration og misbrug af magt skal der i samfundet ikke bare være en deling af magten.
Vi mener også, at magten skal deles mellem de forskellige politiske niveauer i samfundet.
Borgmesterstillingen er en del af den udøvende magt, og hvis en borgmester også er lovgiver, sammenblandes det udøvende element med det lovgivende.
De to ting bør altid være adskilt. Folketinget har tilsluttet sig, at der skal indføres et forbud mod, at man kan sidde i Folketinget og samtidig sidde i Europa-Parlamentet.
Vi vil gerne videreføre dette forbud til også at gælde for borgmestres valg til Folketinget og borgmestres valg til Europa-Parlamentet.
Den reelle afstand målt i tid
Mange borgmestres transporttid til København er faktisk større, end transporttiden til Bruxelles er.
Hvis man kan gå med til det ene, bør man også kunne gå med til det andet.
Vi mener oprigtigt, at demokratiet er bedre tjent med et forbud mod at bestride to så krævende tillidsposter.
Demokratiet lider ingen skade ved, at vi får en sådan enkel og klar regel, så vi sikrer det, som jeg tror at vi sådan set alle inderst inde er enige om, nemlig at det stort set er umuligt at bestride begge job.
Jeg vil så sige til den debat, der har været her, at vi jo nok ikke får forslaget igennem, men alle har dog ikke været lige negative.
Så kan man godt sige, at det er, fordi mine evner måske ikke strækker til meget, men sådan er min situation i al fald.